Document ID: 32002D0673

Απόφαση της Επιτροπής
της 22ας Αυγούστου 2002
για έγκριση των προγραμμάτων για τη διενέργεια επιτηρήσεων στα κράτη μέλη για την γρίπη των πτηνών σε πουλερικά και άγρια πτηνά
[κοινοποιηθείσα υπό τον αριθμό Ε(2002) 3112]
(2002/673/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/EΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), όπως τροποποιήθηκε τελευταία από την απόφαση 2001/572/EΚ(2), και ιδίως το άρθρο 20,
Εκτιμώντας τα ακόλουθα:
(1) Η απόφαση 90/424/EΟΚ προβλέπει χρηματοδοτική ενίσχυση της Κοινότητας για την εφαρμογή τεχνικών και επιστημονικών μέτρων που είναι αναγκαία για την ανάπτυξη της κοινοτικής κτηνιατρικής νομοθεσίας και για την κτηνιατρική εκπαίδευση ή κατάρτιση.
(2) Με την απόφαση 2002/649/EΚ της Επιτροπής(3), τα κράτη μέλη συμφώνησαν να πραγματοποιήσουν επιτήρηση για την γρίπη των πτηνών σε πουλερικά και άγρια πτηνά. Οι επιτηρήσεις αυτές θα ανιχνεύουν την παρουσία μολύνσεων σε πουλερικά, οι οποίες θα μπορούσαν να οδηγήσουν σε αναθεώρηση της ισχύουσας νομοθεσίας και να συμβάλουν στη γνώση πιθανών απειλών για τα ζώα και για τους ανθρώπους από τα άγρια ζώα.
(3) Η απόφαση της Επιτροπής προβλέπει ότι η κοινοτική χρηματοδοτική συνδρομή γι αυτές τις μελέτες ανέρχεται στο 50 % των δαπανών που υποβάλλονται τα κράτη μέλη για τη δειγματοληψία και την ανάλυση των δειγμάτων με ανώτατο ποσό τις 500000 ευρώ για όλα τα κράτη μέλη μαζί.
(4) Τα προγράμματα που υποβάλλονται από τα κράτη μέλη έχουν μελετηθεί από την Επιτροπή και θα εγκριθούν μεμονωμένα από την Κοινότητα της οποίας η χρηματοδοτική συνδρομή θα χορηγηθεί για κάθε εγκριθέν πρόγραμμα.
(5) Επιπλέον, φαίνεται σκόπιμο να καθοριστούν τυποποιημένα έντυπα για την αναφορά των αποτελεσμάτων των επιτηρήσεων και για αίτηση συγχρηματοδότησης των δαπανών που πραγματοποιούν τα κράτη μέλη για την εφαρμογή του προγράμματος.
(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής τροφικής αλυσίδας και υγείας των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Εγκρίνονται τα προγράμματα για τη διενέργεια των επιτηρήσεων για την γρίπη των πτηνών σε πουλερικά και πτηνά για τα κράτη μέλη που απαριθμούνται στο παράρτημα I για την προσδιοριζόμενη περίοδο.
2. Η χρηματοδοτική συνδρομή της Κοινότητας χορηγείται σε ποσοστό 50 % των δαπανών για δειγματοληψία και ανάλυση των δειγμάτων από κάθε κράτος μέλος μέχρι ενός ανώτατου ποσού που καθορίζεται στο παράρτημα I.
3. Η χρηματοδοτική συνεισφορά της Κοινότητας για τα προγράμματα που αναφέρονται στην παράγραφο 1 θα χορηγηθεί με την προϋπόθεση ότι μέχρι τις 30 Σεπτεμβρίου το ενδιαφερόμενο κράτος μέλος
α) θα υποβάλει βεβαιώσεις στην Επιτροπή που θα αποδεικνύουν ότι έχει θέσει σε ισχύ τις απαραίτητες νομοθετικές, κανονιστικές ή διοικητικές διατάξεις για την εφαρμογή του προγράμματος·
β) θα υποβάλει μία τελική έκθεση σχετικά με την εκτέλεση του προγράμματος και τα επιτευχθέντα αποτελέσματα που καθορίζονται στα παραρτήματα II, III και IV, συνοδευόμενη από αποδεικτικά στοιχεία, όσον αφορά τις δαπάνες που πραγματοποιήθηκαν κατά τη διάρκεια εφαρμογής του προγράμματος όπως καθορίζεται στο παράρτημα V·
γ) θα υποβάλει μια βεβαίωση στην Επιτροπή που θα αποδεικνύει ότι το πρόγραμμα εξετελέσθη σύμφωνα προς τις κατευθυντήριες γραμμές του παραρτήματος της απόφασης 2002/649/ΕΚ.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 22 Αυγούστου 2002.

Labels: 4
20
0
6
12
15